Carl Ritter von Ghega - Semmeringbauhn

Da Carl Ritter von Ghega woa aa "Inschinea", "Architekt" und "Dokta da Mathematik". Ea hod oanige Vabessarungan und Eafindungan gmocht, wia beim Kuavnnonius. Owa so richti bkaunt is aa wuan, ois da Eabaua vo da Semmeringbauhn.
Gbuan is a am 10. Jenna 1802 als "Carlo Ghega" in Venedig; gschtuam is a am 14. Meaz 1860 in Wien.
Sei Jugand.
Gboan is ea am 10.1.1802 in Venedig, ois Suhn albanischstaummiga Ötan.
Do, nochn Schtuaz vom Napoleon da Nuadn vo Italien, ois "Kinireich Lobardo - Venezien" 1814/15 wida za Östareich kema is, woa ea mid 12 Joa wida Büaga vom Kaisareich, wia scho 1805/6.
Do sei Votta Marineoffizia woa, hom seine Ötan a fia ehm a Marineausbüdung fiagseng. Drafhin hod ea des Marinekollegium bsuacht. Doat hod ma scho boid sei mathematischs Gschpia gschpaund und so hod ea scho mid 15 Joa de Universität Padua bsuacht. Scho a Joa spoda hod ea de Diplom ois "Inschinea" und "Architekt" ogschlossn. Und ois Siebzehnjaariga hod ea cum laude, zan "Dokta da Mathematik" promoviat. Mid 18 Joa hod a scho a "Doktorat" in "Padua" ghobd.
Sei Weadegaung.
Sei Inschineuaoawad hod a im Schtroßnbau augfaungt. Ea hod bei da Regoliarung vom Po (Fluß) midgoawad und hod do a aa boa Aumtshaisl earicht. Dabei hod a aa, a neiche "Niveliarungsloddn" und an vabessadn "Kuavn-Nonius" eafundn. 1933 hod a sei easchts Fochbiachl gschrim und woa scho Obteilungsinschineua da easchtn Klass.
Ois in Wean de Nuadbauhntrassn ausgschriem wuan is, hod des "Bankhaus S.M.Rothschild" des Privileg zan Baun kaft. Eana Bauleita woa da Veneziana "Hermengild Francesconi" und dea hod en Ghega ois Midoawada noch Wean ghoid. Und fia des Nuadbauhnprojekt hod a en Ghega za Schtudienzweck noch Westeiropa gschickt. In Newcastle hod a den Votta da Lokomotin, en "Stevenson" kenagleand, dea in Ghega de Begeistarung fia de Eisnbauhn gweckt hod. Beim Nuadbaunbau woa a daun fia oanige Schtrecknoschnitt da Schefinschineua und dahea a via 14.000 Bauoawada zuaschtendi. Ea hod dabei a des 637m launge Brünner Viadukt earicht de easchte bognfuamige Bauhnbruckn in Östareich. Nochand hod a nu a boa Hochgbiagsschtroßn und a Kettnbruckn iwa de Etsch baut.
De Sidbauhn iwan Semmering.
Da Ghega is 1842 in de Planungskommission da sidlign Schtootsbauhn "Wean-Triest" bruaffa wuan.
De Schtreckn Wean-Glognitz hod scho bschtaundn. Af da neicheabautn Schtreckn Müazzuschlog-Graz hod a peasenli de Lokomotiv vom Jungfeanzug glenkt. Scho 1846 is de Valengarung noch "Cilli", Untaschteiamoak, (heid in Slowenien), eaöffned wuan. Daun is owa des Revoluzionsjoah 1848 dazwischn kema.
De Schtreckn iwan Semmering (Ostoipn) woa da Knackpunkt. Uaschpringli waradn 895 Hächnmeta mid Schteigungan vo bis za 25% zan Dapocka gwest. Da Ghega woit de Trassn ois Ädhesionbauhn fian.
Seine Gegna haum eam vuaghoidn, das da bkaunnte "Inschinea Negrelli" de Bauhntrassn ois Schpitzkeahnbauhn fian woit. Und das sogoa da Stevenson es fia unmegli hoidat das a Noameubauhn a so a Schteigung dapockat. "So is da Ghega ois Scharlatan vaschpott wuan, dea nua Schtootsvamögn vageudn mecht und das sei Vuahobm de hianvabraunnte Phantasie vo an Hoibnoarn warad."
Da junge Kaisa Franz Joseph hod eam owa vatraut und eam zan Zentreudirektoa vo de Eisnbauhnbautn eanaunnt. Im Fruahjoa 1849 is daun da kaisalige Beföh kema: "Da Bauhnbau iwan Semmering is fuatzsetzn." Es woa a möadarische Bauschtö. De Cholera hod unta de Bauoawada grassiat und hod iwa 700 vo eana higrafft. Schtoaschläg haum nu a Iwrigs dau und weidare Tode gfoadat.
An da Lokomotivausschreiwung vo 1850 haum se via Fabrikn beteuligt. Am 12.19.1853 is des lezte Gleisschtickl gschlossn wuan. Da nu koane vo de via Lokomotivn behöadli zuaglossn woan hod se Da Ghega vo de Schtootsbaunan a Lok ausbuagd und is de Schtreckn alloane söwa ogfoahn.
De Semmering Teuschtreckn hod a Leng vo 41 Km, owois nua 21 Km Luftlini san.
Se hod 457 m Hächnuntaschiad und hod Schteigungan vo bis za 25%. Se fiad iwa 16 Viadukt und duach 15 Tunnö mit ana Gschaummtleng vo 4,5 Km. Wovo da Haubdtunö a Leng vo 1400 m Hod. Se zöht 100 gmauate Bogn- und Eisnbauhnbruckn ohn da Vawendung vo Eisn oda Schtoih. Am 27.7.1857 is de duachgehande Schtreckn vo Wean noch "Triest" owi feialig eaöffnet wuan.
In de Joah 1853/54 hod a fia de gaunze Monarchie a Eisnbauhnetz entwuaffa. Owa 1860 is a in Wean an da Schwindsucht (TBC) gschtuam.
Mid da Franziska Wallner hod a aa Gschpusi ghobd. Und de Franziska hod am 3.12.1853 a unehligs Biabal af d`Wöd brocht, dea afn Naum "Carl Franz Wallner" tauft wuan is. Offiziö hod a de Vottaschoft ned zuagem, owa ea hod Zeitlems de "Franziska Wallner" finanziö intaschtizt.
Ois ea amoi af sei Nazionalität augschprocha wuan is hod a auntwuat: "I bin a italienischa Östareicha."
Seine Aunakennungan.
Obwoi da Baubginn eascht 1848/50 woa is da Carl Ghega scho 1854 in den Rittaschtaund eahom wuan.
De Semmeringbauhn is 1998 vo da "UNESCO" zan "Wödkuituaeab" eakleat wuan. De Begrindung:
""Daß se a herausrogande technische Lösung vo oan großn physikalischn Problem, in da Konschtrukzion friahra Eisnbauhna repräsendiat hod."
Im Netz.
Carl Ritter von Ghega:
Semmeringbauhn: